2004R1925 — DA — 01.01.2007 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 1925/2004

af 29. oktober 2004

om gennemførelsesbestemmelser til visse bestemmelser i Rådets forordning (EF) nr. 1798/2003 om administrativt samarbejde vedrørende merværdiafgift







KOMMISSIONEN FOR DE EUROPÆISKE FÆLLESKABER HAR — under henvisning til traktaten om oprettelse af Det Europæiske Fællesskab under henvisning til Rådets forordning (EF) nr. 1798/2003 af 7. oktober 2003 om administrativt samarbejde vedrørende merværdiafgift og ophævelse af forordning (EØF) nr. 218/92 ( 1 ), særlig artikel 18, 35 og 37, og ud fra følgende betragtninger: (1) De bestemmelser vedrørende det administrative samarbejde på momsområdet, der er fastsat i forordning (EØF) nr. 218/92 og i Rådets direktiv 77/799/EØF af 19. december 1977 om gensidig bistand mellem medlemsstaternes kompetente myndigheder inden for området direkte skatter, visse punktafgifter og afgiftsbelastning af forsikringspræmier ( 2 ),er blevet sammenskrevet og styrket i forordning (EF) nr. 1798/2003. (2) Det er nødvendigt at fastsætte nøjagtigt, hvilke kategorier af oplysninger der skal udveksles uden forudgående anmodning, hvor hyppigt og hvordan udvekslingen i praksis skal foregå. (3) Der bør vedtages nærmere regler for den elektroniske udveksling af oplysninger, som foretages i henhold til forordning (EF) nr. 1798/2003. (4) Endelig er det nødvendigt at opstille en liste over de statistiske oplysninger, der er nødvendige for evaluering af forordning (EF) nr. 1798/2003. (5) De i denne forordning fastsatte foranstaltninger er i overensstemmelse med udtalelse fra Det Stående Udvalg for Administrativt Samarbejde — ud fra følgende betragtninger: UDSTEDT FØLGENDE FORORDNING:







Artikel 1

Emne

Denne forordning fastsætter gennemførelsesbestemmelser til artikel 18, 35 og 37 i forordning (EF) nr. 1798/2003.

Artikel 2

Definitioner

I denne forordning forstås ved:

1) »stråmandsselskab«: en erhvervsdrivende, der er momsregistreret, og som eventuelt med henblik på bedrageri erhverver eller foregiver at erhverve varer eller tjenesteydelser uden at betale moms og leverer disse varer eller tjenesteydelser med moms indregnet, men uden at overføre den skyldige moms til de berørte nationale myndigheder.

2) »at stjæle et momsregistreringsnummer«: at anvende en anden erhvervsdrivendes momsregistreringsnummer ulovligt.

Artikel 3

Kategorier af oplysninger, der udveksles uden forudgående anmodning

Følgende kategorier af oplysninger udveksles automatisk eller struktureret automatisk, jf. artikel 17 i forordning (EF) nr. 1798/2003:

1) oplysninger om afgiftspligtige personer, der ikke er etableret

2) oplysninger om nye transportmidler

3) oplysninger om fjernsalg, der ikke er momspligtigt i oprindelsesmedlemsstaten

4) oplysninger om transaktioner inden for Fællesskabet, der formodes at være uretmæssige

5) oplysninger om (potentielle) »stråmandsselskaber«.

Artikel 4

Underkategorier af oplysninger, der udveksles uden forudgående anmodning

1. Hvad angår afgiftspligtige personer, der ikke er etableret, vedrører udvekslingen af oplysninger:

a) tildeling af momsregistreringsnummer til afgiftspligtige personer, der er etableret i en anden medlemsstat

b) refusion af moms til afgiftspligtige personer, der ikke er etableret i indlandet, i overensstemmelse med Rådets direktiv 79/1072/EØF ( 3 ).

2. Hvad angår nye transportmidler, vedrører udvekslingen af oplysninger:

a) leveringer, der er fritaget for afgifter i henhold til artikel 28c, litra A, underlitra b), i Rådets direktiv 77/388/EØF ( 4 ), af nye transportmidler, som defineret i artikel 28a, stk. 2, der foretages af personer, der betragtes som afgiftspligtige personer i henhold til artikel 28a, stk. 4, og som er momsregistreret

b) leveringer, der er fritaget for afgift i henhold til artikel 28c, litra A, underlitra b), i direktiv 77/388/EØF, af nye både og luftfartøjer, som defineret i artikel 28a, stk. 2, der foretages af andre afgiftspligtige momsregistrerede personer end nævnt under litra a), til personer, der ikke er momsregistreret

c) leveringer, der er fritaget for afgift i henhold til artikel 28c, litra A, underlitra b), i direktiv 77/388/EØF, af nye motordrevne landkøretøjer, som defineret i artikel 28a, stk. 2, der foretages af andre afgiftspligtige momsregistrerede personer end nævnt under litra a), til personer, der ikke er momsregistreret.

3. Hvad angår oplysninger om fjernsalg, der ikke er momspligtigt i oprindelsesmedlemsstaten, vedrører udvekslingen af oplysninger:

a) leveringer, der overstiger den tærskel, der er fastsat i artikel 28b, litra B, stk. 2, i direktiv 77/388/EØF

b) leveringer, der ligger under den tærskel, der er fastsat i artikel 28b, litra B, stk. 2, i direktiv 77/388/EØF, hvis den afgiftspligtige person vælger afgiftsopkrævning i bestemmelsesmedlemsstaten i henhold til artikel 28b, litra B, stk. 3, i dette direktiv.

4. Hvad angår oplysninger om transaktioner inden for Fællesskabet, der formodes at være uretmæssige, vedrører udvekslingen af oplysninger:

a) leveringer, hvor det er åbenbart, at værdien af de leveringer inden for Fællesskabet, der er noteret i momsinformationsudvekslingssystemet (VIES), afviger betydeligt fra værdien af tilsvarende meddelte erhvervelser inden for Fællesskabet

b) leveringer inden for Fællesskabet af varer, der ikke er fritaget for moms i henhold til artikel 28c, litra A, i direktiv 77/388/EØF, til en afgiftspligtig person, der er etableret i en anden medlemsstat.

5. Hvad angår oplysninger om (potentielle) »stråmandsselskaber«, vedrører udvekslingen af oplysninger:

a) afgiftspligtige personer, hvis momsregistreringsnummer er blevet annulleret eller ikke længere er gyldigt på grund af manglende eller foregivet erhvervsaktivitet, og som har foretaget transaktioner inden for Fællesskabet

b) afgiftspligtige personer, som driver (potentielle) »stråmandsselskaber«, men hvis momsregistreringsnummer ikke er blevet annulleret

c) afgiftspligtige personer, som foretager leveringer inden for Fællesskabet, og deres kunder i andre medlemsstater, hvis kunden driver et (potentielt) »stråmandsselskab« eller anvender et »stjålet momsregistreringsnummer«.

Artikel 5

Meddelelse om deltagelse i udveksling af oplysninger

I overensstemmelse med artikel 18, stk. 2, i forordning (EF) nr. 1798/2003 meddeler hver medlemsstat senest tre måneder efter denne forordnings ikrafttræden skriftligt Kommissionen sin beslutning om, hvorvidt den vil deltage i udvekslingen af en bestemt kategori eller underkategori af oplysninger, jf. artikel 3 og 4, og i givet fald om den vil lade udvekslingen være automatisk eller struktureret automatisk. Kommissionen underretter de andre medlemsstater herom.

Hvis en medlemsstat senere ændrer kategorierne eller underkategorierne af de oplysninger, den vil udveksle, eller måden, hvorpå den vil deltage i udvekslingen af oplysninger, meddeler den det skriftligt til Kommissionen. Kommissionen underretter de andre medlemsstater herom.

Artikel 6

Udvekslingens hyppighed

Ved automatisk udveksling fremsendes oplysningerne:

a) senest inden udgangen af den tredje måned efter det kalenderår, hvor den pågældende oplysning er blevet tilgængelig, for de kategorier, der er beskrevet i artikel 3, stk. 1 og 3

b) senest inden udgangen af den tredje måned efter det kvartal, hvor den pågældende oplysning er blevet tilgængelig, for de kategorier, der er beskrevet i artikel 3, stk. 2.

Oplysninger, der vedrører de kategorier, der er beskrevet i artikel 3, stk. 4 og 5, fremsendes, så snart de bliver tilgængelige.

Artikel 7

Transmission af meddelelser

1. Alle oplysninger, der meddeles skriftligt i overensstemmelse med artikel 37 i forordning (EF) nr. 1798/2003, sendes så vidt muligt kun elektronisk via CCN/CSI-netværket, med undtagelse af:

a) anmodninger om meddelelse, jf. artikel 14 i forordning (EF) nr. 1798/2003, samt de akter eller afgørelser, som anmodningen vedrører

b) originaldokumenter, der fremsendes i overensstemmelse med artikel 7 i forordning (EF) nr. 1798/2003.

2. De kompetente myndigheder i medlemsstaterne kan give afkald på meddelelse af de under stk. 1, litra a) og b), nævnte oplysninger på papir.

Artikel 8

Evaluering

Foranstaltningerne vedrørende administrativt samarbejde evalueres i overensstemmelse med artikel 35, stk. 1, i forordning (EF) nr. 1798/2003 med tre års mellemrum fra nærværende forordnings ikrafttræden.

Artikel 9

Statistiske oplysninger

Listen over de statistiske oplysninger, der er omhandlet i artikel 35, stk. 3, i forordning (EF) nr. 1798/2003, findes i bilaget til nærværende forordning.

Hver medlemsstat sender inden den 30. april hvert år og så vidt mulig elektronisk de pågældende statistiske oplysninger til Kommissionen ved anvendelse af modellen i bilaget.

Artikel 10

Meddelelse af nationale retsforskrifter

Medlemsstaterne tilsender Kommissionen teksten til alle nationale retsforskrifter, som de udsteder på det område, der er omfattet af denne forordning.

Kommissionen meddeler de øvrige medlemsstater disse foranstaltninger.

Artikel 11

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.









BILAG

Model til medlemsstaternes meddelelse af oplysninger til Kommissionen, jf. artikel 35, stk. 3, i forordning (EF) nr. 1798/2003

Medlemsstat:

Kalenderår:







Del A: Statistikker pr. medlemsstat: Anmodninger om oplysninger (artikel 5) Forsinkede svar fra andre medlemsstater (artikel 8, stk. 1) Hurtige svar fra andre medlemsstater (artikel 8, stk. 2) Underretninger i henhold til artikel 10 Anmodninger om meddelelse (artikel 14 til 16) Antal modtagne anmodninger (rubrik 1) Antal sendte anmodninger (rubrik 2) Antal gange, hvor fristen på 3 måneder er overskredet (rubrik 3) Antal gange, hvor fristen på 1 måned er overholdt (rubrik 4) Antal modtagne underretninger (rubrik 5) Antal modtagne anmodninger (rubrik 6) Antal sendte anmodninger (rubrik 7) Belgien ▼M1 Bulgarien ▼B Tjekkiet Danmark Tyskland Estland Grækenland Spanien Frankrig Irland Italien Cypern Letland Litauen Luxembourg Ungarn Malta Nederlandene Østrig Polen Portugal ▼M1 Rumænien ▼B Slovenien Slovakiet Finland Sverige Det Forenede Kongerige







Del B: Andre globale statistikker: Statistikker over de erhvervsdrivende Antal momsregistrerede erhvervsdrivende, der har erklæret at have foretaget erhvervelser inden for Fællesskabet (rubrik 8) Antal momsregistrerede erhvervsdrivende, der i deres kvartalsopgørelser har anført leveringer inden for Fællesskabet (rubrik 9) Statistikker over kontroller og undersøgelser Antal samtidige kontroller, der er foretaget (artikel 12 og 13) (rubrik 10) Antal samtidige kontroller, der er foretaget med deltagelse af medlemsstaten (artikel 12 og 13) (rubrik 11) Antal administrative undersøgelser, der er blevet anmodet om (artikel 5, stk. 3) (rubrik 12) Antal administrative undersøgelser, der er foretaget på anmodning af en anden medlemsstat (artikel 5, stk. 3) (rubrik 13) Statistikker over udveksling af oplysninger uden forudgående anmodning Antal oplysninger sendt uden anmodning (artikel 17 til 21) (rubrik 14) Statistikker over VIES Procentdel af sager, hvor kundernes momsregistreringsnummer ikke var opbygget efter reglerne (ukorrekte linjer/samlet antal linjer) på indlæsningsdatoen (rubrik 15) Antal momsnumre i modtagne O_MCTL-meddelelser (rubrik 16)